Eskom se probleme tekenend van ‘ANC-mislukkings’Argieffoto (Foto: baptisteh, Pixabay) Eskom se “gespook om die ligte aan te hou” tot die verkiesing op 8 Mei is nie volhoubaar nie, is oneerlik en het ten doel om Suid-Afrikaners te mislei tot dit polities gerieflik is om die ware verrotting bloot te stel. Volgens Natasha Mazzone, DA-LP, het die onthulling vroeër dié week deur Tito Mboweni, minister van finansies, dat ŉ reddingsboei van R17 miljard weens kontantvloeiprobleme vir Eskom gegee is, gewys op ŉ kragvoorsiener wat nie meer lewensvatbaar en volhoubaar is nie. Eskom en ander staatsbeheerde instellings het ŉ “swart gat geword wat Suid-Afrikaanse belastingbetalers deurlopend moet vul”, het Mazzone gesê. “Dit is nie net omdat die entiteite swak bestuur is nie, maar omdat dit dekades lank as plundervoertuie vir die ANC en diegene met politieke bande gebruik is.” Volgens Mazzone het die DA verneem dat Eskom nie die lening van die Chinese ontwikkelingsbank en die reddingsboeie vir die instandhouding van kragstasies gebruik nie, wat oorspronklik tot die krisis gelei het. “Hulle het die geld gebruik om salarisse te betaal en die ligte aan te hou deur diesel van miljarde rande te verbrand tot ná die verkiesing.” Dit beteken volgens Mazzone dat die land ongetwyfeld hierdie winter weer in donkerte gehul sal word aangesien die ANC die land mislei het oor die omvang van die probleme by Eskom. Die werklikheid is egter dat Eskom nie die ligte kan aanhou nie aangesien die entiteit se sakemodel “fundamenteel gebroke” is. “Ons het ŉ wetsontwerp voorgestel wat voorsiening maak vir die bekendstelling van onafhanklike kragprodusente wat die koste van elektrisiteit goedkoper sal maak om broodnodige mededinging teweeg te bring en te verseker dat Suid-Afrika nie deur die swart gat wat Eskom geword het, sal sink nie. Die oplossings is egter nooit aangeneem nie,” het sy gesê. Volgens Mazzone sal die aanvaarding van die DA se voorstelle beteken die ANC moet besef dat infrastruktuur die afgelope 25 jaar verouderd geraak het en nie in stand gehou is nie omdat openbare geld “sistemies gesteel” is.